Michael Bang
Michael Bang, 2.4.1944-6.4.2013, dansk designer, søn af Jacob E. Bang. Michael Bang blev uddannet som keramiker 1960-66 hos Bjørn Wiinbld og på Den Kongelige Porcelainsfabrik.
Efter et ophold på Ekenäs glasbruk i Sverige blev han i 1968 tilknyttet Fyens, Kastrup og Holmegaards Glasværker som designer. Her arbejdede han først på Fyens Glasværk i Odense med husholdningsglas (den farverige serie Palet, 1970) og belysningsglas i overfangsteknik.
Senere formgav han serier af både drikkeglas (fx Fontaine, 1987) og kunstglas og skabte mere skulpturelt betonede arbejder i glas, bl.a. til udsmykningsopgaver.